**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/6688/2025.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2025. május 28-ai rendes nyilvános ülésére**

**Tárgy:** Hévízi Sportkör TAO pályázatához tulajdonosi hozzájárulás kiegészítése 2025/2026. évre

**Az előterjesztő:** Naszádos Péter polgármester

**Készítette:**  Buza Barnabás Hévízi Sportkör elnöke

Dr. Keserű Klaudia nemzetközi kapcsolatok címzetes vezető-főtanácsos

**Megtárgyalta:** Pénzügyi, Városfejlesztési és Ügyrendi Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat Képviselő-testülete a 2025. február 27-ei ülésén tárgyalta a Hévízi Sportkör Társasági Adókedvezmény igénylését, és döntését a támogatás vonatkozásában a 27/2025. (II. 27.) határozatával hozta meg.

A Társasági adókedvezmény sporttámogatási rendszere lehetőséget biztosít a korábbiakhoz képest jelentősen magasabb plusz források bevonására a látvány-csapatsportágaknál.

Szükséges volt az Önkormányzat, mint ingatlantulajdonos hozzájáruló nyilatkozatának kiadására arra vonatkozóan, hogy a beruházás a Hévíz (belterület) 963. hrsz-ú „sporttelep és épületek” megnevezésű, 1.3858 m2 nagyságú ingatlanon megvalósulhasson. A nyilatkozatokat az Önkormányzat kiadta, azonban a Magyar Labdarúgó Szövetség a ki/HPM01/000236/2025/MLSZ számú végzésében kérte a nyilatkozat kiegészítését. Kérte, hogy a Sportkör csatolja az építeni, felújítani kívánt öltöző felújítása megnevezésű projektelemmel érintett ingatlan tulajdonosának a beruházás megvalósításához hozzájáruló nyilatkozatát, valamint az ingatlan tulajdonosának nyilatkozatát arról, hogy az érintett ingatlant a legalább 10 millió forint értékű beruházás és/vagy legalább 5 millió forint értékű felújítás megvalósítását követően az egyesület a fenntartási költségek viselése ellenében/mellett beruházás esetében 10 (tíz) éves, felújítás esetébe 5 (öt) éves határozott időtartamon keresztül térítésmentesen használja.

A nevezett határozat 5. b) pontja szerint a beruházás értéke a következő:

1. Sportkör (labdarúgás) Tárgyi eszköz beruházás, felújítás előfinanszírozott ingatlan bruttó 120.000.000.- ebből a támogatás: 84.000.000.- Ft, az önerő igény 36.000.000.- Ft

Tehát ennek megfelelően 10 éves térítésmentes használat biztosítása szükséges az ingatlan tulajdonosa részéről.

A kiadott nyilatkozat nem tartalmazta a térítésmentes használatra vonatkozó tulajdonosi nyilatkozatot, ezért jelen előterjesztés célja ennek pótlása.

Hévíz Város Önkormányzat Képviselő-testületének a vagyongazdálkodásról szóló 22/2014. (IV. 29.) számú önkormányzati rendelete a következőket mondja ki:

6. § (1) A tulajdonosi jogokat és kötelezettségeket Hévíz Város Önkormányzat Képviselő-testülete (a továbbiakban: képviselő-testület), valamint átruházott hatáskörben a polgármester gyakorolja.

(2) A tulajdonosi jogok gyakorlása - a jogszabályok által meghatározott keretek között - kiterjed a vagyontárgy hasznosításával kapcsolatos valamennyi intézkedés megtételére, a telekalakítási eljárások végrehajtására, megállapodások megkötésére, a tulajdonosi hozzájárulást tartalmazó nyilatkozatok megtételére, továbbá közigazgatási, bírósági eljárások megindítására, ezen eljárások során az ügyféli jogok gyakorlására.

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek!

A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete akként nyilatkozik, hogy a Hévízi Sportkör Társasági Adókedvezmény igénylésének támogatására vonatkozó 27/2025. (II. 27.) számú határozatának hatályát fenntartja azzal, hogy annak 6. pontját az ingatlanok térítésmentes használatára vonatkozóan a következőképpen egészíti ki:

„6. A Képviselő-testület felhatalmazza a polgármestert a szükséges szerződések és megállapodások aláírására, engedélyek beszerzésére, nyilatkozatok megtételére, így az előterjesztés 1. melléklete szerinti Előzetes írásbeli hozzájárulás jelzálogjog bejegyzéséhez és Hévíz Város Önkormányzat hozzájáruló nyilatkozat a Hévíz 963. hrsz-ú ingatlanra (öltöző épület átalakítása, bővítése, tetőtér beépítése, pályavilágítás kiépítése) aláírására. Hévíz Város Önkormányzat Képviselő-testülete, mint a tulajdonosi jogok gyakorlója akként nyilatkozik, hogy a Hévízi Sportkör számára a beruházás megvalósulása esetén a 10 éves térítésmentes ingatlan-használatot biztosítja.”

Felelős: Naszádos Péter polgármester

Határidő: 2025. június 15.

**4.**

**Mellékletek**

1. melléklet

**Előzetes írásbeli hozzájárulás jelzálogjog bejegyzéséhez**

Előzmények

Hévízi Sportkör sportegyesület a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI.30) Korm. rendeletben foglaltak szerint sportfejlesztési tervet készített, melynek része olyan beruházás, mely esetében a társasági adóról és az osztalékadóról szóló 1996. évi LXXXI. törvény (a továbbiakban: TAO) 22/C § (6) bekezdés a) pontja értelmében a sportcélú ingatlan tulajdonosának előzetes írásbeli hozzájárulása szükséges ahhoz, hogy a Magyar Állam az ingatlan-nyilvántartásba az igénybe vett adókedvezmény mértékéig jelzálogjogot jegyezzen be.

Mindezekre figyelemmel az ingatlan tulajdonosa az alábbi visszavonhatatlan nyilatkozatot teszi:

1. Hévíz Város Önkormányzat kijelenti, hogy 1/1 arányban kizárólagos tulajdonosa a 8380 Hévíz 963. hrsz-on nyilvántartott ingatlannak. A megvalósítani kívánt cél az ingatlanon található öltöző épület átalakítása, bővítése, tetőtér beépítése, pályavilágítás kiépítése élőfüves pályán, 20x40-es kisműfüves pálya kialakítása.
2. Az ingatlan tulajdonosa kijelenti, hogy előzetesen hozzájárul ahhoz, hogy a TAO törvényben meghatározottak szerint ingatlanára 15 év időtartamra a Magyar Állam javára az ingatlan-nyilvántartásba jelzálogjog kerüljön bejegyzésre.
3. A jelzálognak az ingatlan-nyilvántartásba történt bejegyzésével kapcsolatos költségek (pl. jelzálogjog bejegyzésre alkalmas okirat elkészíttetése) Hévízi Sportkör sportegyesületet terhelik.
4. A nyilatkozatot tevő kijelenti, hogy nyilatkozattételi képessége nincs korlátozva, az ingatlannal kapcsolatos rendelkezési jogok megilletik.

Hévíz, 2025. május 28.

Hévíz Város Önkormányzat

ingatlan tulajdonosa/tulajdonos képviseletében eljáró

Naszádos Péter polgármester

**Hévíz Város Önkormányzat**

**hozzájáruló nyilatkozata**

A Hévízi Sportkör sportegyesület a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI.30) Korm. rendeletben foglaltak szerint sportfejlesztési tervet készített. A megvalósítani kívánt cél az ingatlanon található öltöző épület átalakítása, bővítése, tetőtér beépítése, pályavilágítás kiépítése élőfüves pályán, 20x40-es kisműfüves pálya kialakítása.

A megvalósítás az Önkormányzat tulajdonában lévő 963. hrsz alatt található ingatlanon történne.

Önkormányzatunk nevében kijelentem, hogy a sportfejlesztési tervében foglaltakkal egyet értek, annak megvalósítását Önkormányzatunk támogatja és engedélyezi, hogy a sportegyesület a sportfejlesztési programjának jóváhagyását követően az Önkormányzat tulajdonában lévő ingatlanon a beruházást elvégezze.

Hévíz Város Önkormányzat, mint ingatlantulajdonos képviseletében akként nyilatkozom, hogy a Hévízi Sportkör számára a beruházás megvalósulása esetén a 10 éves térítésmentes ingatlan-használatot az Önkormányzat biztosítja.

Hévíz, 2025. május 28.

Hévíz Város Önkormányzat

képviseletében eljárva:

Naszádos Péter polgármester

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | ügykezelő |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Buza Barnabás | Sportkör elnöke/előterjesztés készítője |  |  |
|  |  |  |  |